Vermiste stapper wél vermoorErna Gericke (66). (Foto: Facebook) Die uitslag van ŉ nadoodse ondersoek wat gedoen is op Erna Gericke (66) dui daarop dat die wond aan haar hand en voorarm moontlik veroorsaak is deur ŉ groot kaliber vuurwapen en dat sy dood is weens bloedverlies ná die aanval. Maroela Media het vroeër berig ŉ grootskaalse soektog is na Gericke van stapel gestuur nadat sy Sondagmiddag in die omgewing van Rondomskrik, naby Barrydale, gaan stap en toe spoorloos verdwyn het. Gericke en haar man, Bremer, het op Barrydale afgetree. Bremer Gericke was jare lank die leraar van die NG kerk Stellenberg. Sy is Maandag in die vroeë oggendure ŉ paar kilometer van die parkeerarea op die Waterval-staproete aangetref. Paramedici het haar op die toneel dood verklaar. Gericke se voertuig was ook nie meer in die parkeerarea nie en dit is later verlate in Tradouwshoek gevind. Twee verdagtes van ŉ plaas in die omgewing is kort na mekaar in hegtenis geneem in verband met die motordiefstal. Die polisie het aanvanklik gesê ŉ nadoodse ondersoek moet nog gedoen word, maar in daardie stadium is “geen gemene spel” oor Gericke se dood vermoed nie. Kapt. Malcolm Pojie, polisiewoordvoerder, het Donderdag gesê gegrond op die bevindings van die nadoodse ondersoek het Barrydale-speurders hul ondersoek uitgebrei en reeds ŉ .303-geweer gevind wat glo gebruik is om Gericke mee aan te val en te skiet. Die twee verdagtes sal nou ook tereg staan op ŉ bykomende aanklag van moord. Hulle het gister reeds op die motordiefstalklag in die hof op Barrydale verskyn, het Pojie gesê. “Hulle bly in aanhouding en sal vandag in dieselfde hof verskyn waar die moordklag bygevoeg sal word. Die moontlikheid dat nog aanklagte teen hulle aanhangig gemaak word, kan nie uitgesluit word nie.” Pojie sê die ondersoek duur voort.